ኢትዮጵያን ደን እንዲሁም ሰላም፣ ፍቅርና ይቅርታ ማልበስ እንደሚገባ ጠቅላይ ሚኒስትሩ አሳሰቡ
አዲስ አበባ፡- ከደን የተራቆተችውን ሀገራችንን ደን ለማልበስ እንደተነሣነው ሁሉ ከሰላም ከፍቅርና ከይቅርታ እየተራቆተች የመጣችውን ሀገራችንንም አንድ ሆነን ሰላም፣ፍቅርና ይቅርታ ማልበስ አለብን ሲሉ የኢፌዴሪ ጠቅላይ ሚኒስትር ዶክተር ዓቢይ አህመድ ተናገሩ፡፡ ጠቅላይ ሚኒስትሩ ሐምሌ 22 ቀን በመላ ሀገሪቱ 200 ሚሊዮን ችግኞችን ለመትከል በተያዘው መርሐ ግብር ዙሪያ ትናንት በፅህፈት ቤታቸው የትዊተር ገፅ ባስተላለፉት መልዕክት፣ ለአንድ አገር ጉዳይ፣ አንድ ሆነን በዓላማ ከተነሣን የሚሳነን ነገር እንደማይኖር የአረንጓዴ አሻራ ስኬታችን ምስክር እንደሆነ አመልክተው፣ ከደን የተራቆተችውን ሀገራችንን ለማልበስ እንደተነሣነው ሁሉ ከሰላም ከፍቅርና ከይቅርታ እየተራቆተች የመጣችውን ሀገራችንንም አንድ ሆነን ሰላም፣ፍቅርና ይቅርታ ማልበስ አለብን ብለዋል፡፡ አራት ቢሊዮን ዛፍ
በአንድ ክረምት መትከል
ከቻልን አራቱን አስፈላጊ
ሀገራዊ ዕሴቶችን፡- ሰላምን፣
ይቅርታን፣ ፍቅርንና አንድነትን
መትከልና ማሳደግ በፍጹም
አያቅተንም ያሉት ጠቅላይ  ሚኒስትሩ፣ በቀሪው ጊዜ የተከልናቸውን ችግኞች በመጠበቅ፣ በመንከባከብና ለፍሬ በማብቃት መትከል ብቻ ሳይሆን ማሳደግም እንደምንችል ማሳየት እንደሚገባን አሳስበዋል፡፡ የሀገሪቱ ዋነኛ የውጭ ምንዛሪ ምንጮች በአንድም በሌላም መንገድ ከደን ውጤቶቻችን ጋር የተያያዙ ናቸው፣ ደኖቻችንና የዱር እንስሶቻችን የቱሪዝም ገቢያችን መሠረቶች፣ የአይናችን ማረፍያ ጌጦች፣ የባህል- ወግ እና እምነታችንም መከሰቻ ናቸው ያሉት ጠቅላይ ሚኒስትሩ፣ እነዚህን ሁሉ ስንመለከት የዛፍ ጉዳይ ለእኛ የቅንጦት ጉዳይ አይሆንም ብለዋል።ይህች ሀገር ከአባቶቻችን የወረስናት ብቻ ሳትሆን ከልጆቻችንም የተዋስናት መሆኗንም ማሰብ ተገቢ ነው ሲሉ አስገንዝበዋል፡፡ ‹‹እኛም በተራችን ለልጆቻችን ስናስረክባት ከእነ በረሀዋ፣ ከነንዳዷ፣ ከነ ድርቋ እና ከነደለሏ እንዳይሆን የቤት ሥራችንን እንሰራ ዘንድ ይገባናል›› ያሉት ጠቅላይ ሚኒስትር ዶክተር ዓቢይ፣ ከልጆቻችን ነፍስ ላይ የነጠቅነውን በምቹ ሀገር የመኖር የህልውና መሰረት ሳንውል ሳናድር ከመመለስ እና ከመተካት የሞራል፣ የእምነት እና የሰብአዊነት ጽኑ ጥያቄ ጋር የተፋጠጥንበት ወቅት ላይ ደርሰናል ብለዋል፡፡ እንደ ጠቅላይ ሚኒስትሩ ገለፃ፣ የሀገራችንን የደን ሽፋን እንዲያገግም ማድረግ ህልውናችንን ማጽናት፣ እምነታችንን መጠበቅ፣ ባህላችንን ማበልጸግ፣ ኢኮኖሚያችንን ማዳበር ነው፤ አራት ቢሊዮን ችግኝ ለመትከል ስንነሣ ለህልውናችን፣ ለእምነታችን፣ ለባህላችንና ለኢኮኖሚያችን ስንል ታጥቀን መነሣታችንም ጭምር ማሳያ ነው ሲሉም አስረድተዋል፡፡ ህዝቡ ከሰሜን እስከ ደቡብ፣ ከምዕራብ እስከ ምዕራብ ያሳየው ተነሣሽነት ይህን ዓላማ እንደተረዳው የሚያሳይ ነው ያሉት ዶክተር ዓቢይ፣ ይህንን ሀገራዊ ዓላማ ለማሳካት እስካሁን ባደረግነው አረንጓዴ አሻራን የማሳረፍ ርብርብ ቢሊዮኖች ችግኞችን ተክለናል፤ ሰኞ ሐምሌ 22 ቀን በምናደርገው ብሔራዊ የችግኝ ተከላ ቀን 200 ሚሊዮን ችግኞችን በአንድ ቀን በመትከል የዓለምን ክብረ ወሰን እንሰብረዋለን ብለዋል፡፡ ዛፍ ብሔር፣ ቋንቋ፣ እምነትና ርእዮተ ዓለም የለውም፤ ሁሉም ዛፍ የሁላችንም ነው፤ የሠራነው ሥራም ከእነዚህ ሁሉ በላይ ነው ሲሉ የገለፁት ዶክተር ዓቢይ፣ እንክብካቤና ጥበቃውም እነዚህን ልዩነቶች ሁሉ አልፎ ሊደረግ የሚገባው ነው ያሉ ሲሆን፣ ሐምሌ 22 ቀን ሁላችንም ማልደን በመውጣት፣ ችግኞችንም በተገቢ መንገድ በመትከል፣ አረንጓዴ አሻራችንን እናሳርፍ፤ ነገንም ዛሬ እንትከል ሲሉ ጥሪ አቅርበዋል፡፡ የያዝነው ክረምት ከማለፉ በፊትም አራት ቢሊዮን ችግኞችን ተክለን ግባችንን እንመታለን ያሉት ዶክተር ዓቢይ፣ ይህን ስኬት ለማምጣት የሚኒስቴር መስሪያ ቤቶችና የክልል አመራሮች፣ የሃይማኖት አባቶች፣ በችግኝ ማፍያ ጣቢያዎች የሚገኙ ሠራተኞች፣ የግብርና ባለሙያዎችና ምሁራን፣ የኪነ ጥበብ ባለሙያዎች፣ ኮሜዲያን፣የሚዲያ ኃላፊዎችና ጋዜጠኞች፣ ነጋዴዎችና ታላላቅ ኮርፖሬሽኖች፣ ወጣቶችና ሕጻናት፣ አጓጓዦችና የጉልበት ሠራተኞች ላደረጉት ምትክ የማይገኝለት አስተዋጽዖ በራሳቸውና በኢፌዴሪ መንግሥት ስም ምስጋናቸውን አቅርበዋል፡፡አዲስ ዘመን ሀምሌ 20/2011